इक्कला आं अपने कमरे च। बड़ा ओपरा लग्गा दा ऐ। ठीक किश समझ नीं औंदा। पता नीं कदुंआं दा आदमी आवा करदा ऐ ते बिंद जीऐ मरदा जा करदा ऐ। किश इक साल्लें च जियां इस ‘मिगी’ नैं बी टुरी जाना ऐं, सब्बनें गी जाना ऐं। उमरी दे इनें गिनतरी दे बरें च आखर के ऐ जेह्‌ड़ा आदमी चांह्‌दा ऐ। जिसदे आस्तै हांबे-दलाबें च पेदा रौंह्‌दा ऐ? आखदे न मूल च बजूद ऐ। उस्सै गी बचाना ते बनाना ऐ। इस्सै अधार उप्पर लोकें जीवन गी समझेआ ऐ। पर बजूद आपूं अपना प्रयोजन होऐ तां खीर उप्परा दा भेजी दी मौत की आवै? इस आस्तै बझोंदा ऐ। जे खीरी प्रयोजन गी मौती दे बिना बजूद दी भाशा च तुप्पना होग। आपूं दी समाप्ति दी ते देने परबाह्‌ने दी भाशा च।